钦定古今图书集成/明伦汇编/官常典/第486卷 > 李礼成
## 钦定古今图书集成/明伦汇编/官常典/第486卷 > 李礼成

按《隋书》本传，“礼成字孝谐，陇西狄道人也。凉王暠之
六世孙。祖延实，魏司徒。父彧，侍中。礼成年七岁，与姑
之子兰陵太守荥阳郑颢随魏武帝入关，颢母每谓
所亲曰：‘此儿平生未尝回顾，当为重器耳’。及长，沉深
有行检，不妄通宾客。魏大统中，释褐著作郎，迁太子
洗马、员外散骑常侍。周受禅，拜平东将军、散骑常侍。”
于时贵公子皆竞习弓马，被服多为军容，礼成虽善
骑射，而从容儒服，不失素望。后以军功，拜车骑大将
军、仪同三司，赐爵修阳县侯，拜迁州刺史。时朝廷有
所征发，礼成度以“蛮夷不可扰，扰必为乱”，上表固谏，
周武帝从之。伐齐之役，从帝围晋阳。礼成以兵击南
门，齐将席毗罗率精甲数千拒帝，礼成力战击退之。
加开府，进封冠军县公，拜北徐州刺史。未几，征为民
部中大夫。礼成妻窦氏蚤没，知高祖有非常之表，遂
聘高祖妹为继室，情契甚欢。及高祖为丞相，进位上
大将军，迁司武上大夫，委以心膂。及受禅，拜陕州刺
史，进封绛郡公，赏赐优洽。寻征为左卫将军，迁右武
卫大将军。岁馀，出拜襄州总管，称有惠政。后数载，复
为左卫大将军。时突厥屡为寇患，缘边要害，多委重
臣，由是拜宁州刺史。岁馀，以疾征还京师，终于家。